
NETTIOPASTAJAN TEHTÄVÄT

Nettiopastaja toimii toisten ikääntyvien vertaisohjaajana internetin ja tietotekniikan käytössä. Opastus on pääasiassa aina henkilökohtaista, eli yksi opastaa yhtä kerralla. Erikseen voi olla joistain aiheista pidettävät tietoiskut, joihin voi osallistua useampia ihmisiä kerralla. 
Opastajan tehtävä on auttaa ja tukea opastettavaa oppimaan käyttämään konetta ja internetiä tai sitä palvelua, johon hän on tullut apua pyytämään. Opastaja ei tee asioita hänen puolestaan, vaan kertoo miten asia tehdään. Parasta usein on, kun opastettava tekee ja opastaja istuu vieressä auttamassa. Opastajan ei tarvitse tietää ja osata kaikkea. Tärkeimpiä oppeja opastettaville usein on se, miten haetaan tietoa ja tukea pulmatilanteissa. Opastaja voi siis hyvin sanoa, ettei tiedä vastausta, mutta etsitäänpä se yhdessä.
Opastajien ei tarvitse myöskään hallita täysin kaikkia laitteita. Opastusta voi luvata vaikka pääasiassa tabletteihin. Antoisinta opastettaville usein kuitenkin on, jos he voivat ottaa oman laitteensa mukaan ja pyytää apua sen käytössä. Mukavaa on myös, jos opastuspisteessä on tutustumista varten laitteita niille, joilla ei vielä ole omaa konetta.
Vertaisohjaajan on hyvä pysyä aina rauhallisena ja osoittaa opastettavalle, ettei tyhmiä kysymyksiä ole. Opastajalta pitää pystyä kysymään rohkeasti kaikenlaista. Vertaisohjaajan on hyvä myös muistaa, että opastettavalla on oikeus luottamukselliseen neuvontaan. Opastushetkissä voi joskus vahingossa tulla esiin esimerkiksi toisen salasanoja tai muuta henkilökohtaista tietoa, joka on hyvä pitää salassa.
Vapaaehtoisten kanssa on hyvä käydä tehtävät ja säännöt yhdessä läpi. Olemme tehneet esimerkkisäännöt tueksenne.
Vapaaehtoisille nettiopastajille on hyvä tehdä kirjallisesti selkeät tehtävät ja säännöt raamittamaan toimintaa. Tehtävät ja säännöt voivat olla tiedoksi tai niiden merkitystä voi vahvistaa tekemällä niistä allekirjoitettavan paperin. Seuraavalla sivulla esimerkiksi tehdyt tehtävät ja säännöt.



VAPAAEHTOISEN NETTIOPASTAJAN TEHTÄVÄT JA SÄÄNNÖT
1. Vapaaehtoisen nettiopastajan ensisijainen tehtävä on opastaa ikääntyviä ihmisiä netin ja tietotekniikan käytössä. Opastukset tapahtuvat pääasiassa henkilökohtaisesti, eli opastaja neuvoo yhtä asiakasta kerrallaan.
2. Vapaaehtoistoiminta tapahtuu tavallisen ihmisen tiedoin ja taidoin. Vapaaehtoinen apu ei ole ammattiauttamista.
3. Vapaaehtoinen nettiopastaja on vaitiolovelvollinen. Asiakkaan asioista, yhteystiedoista tai mistään häneen liittyvistä asioista ei tule puhua nimillä eikä tunnistettavasti. Nettiopastaja pitää salassa opastuksessa opastettavan mahdollisesti ilmitulevat henkilökohtaiset ja luottamukselliset asiat.
4. Vapaaehtoinen nettiopastaja ei hoida opastettavan raha-asioita.
5. Vapaaehtoisena on hyvä huomioida ja muistaa selkeä viestiminen ja esimerkiksi opastettavan heikentynyt kuulo, näkö tai muisti.
6. Opastuksista ei oteta vastaan rahallista palkkiota, vaikka opastettava sellaista tarjoaisikin. Palkkana on molemminpuolinen hyvä mieli.
7. Vapaaehtoisena nettiopastajana toimiminen on vapaaehtoista. Jokaisella vapaaehtoisella on oikeus lopettaa toiminta, kun siltä tuntuu. Pidäthän huolta jaksamisestasi.

Sitoudun nettiopastajan tehtäviin ja sääntöihin.

 			
Paikka ja päivämäärä

							
Nettiopastajan allekirjoitus			Nimen selvennös

